ไทยรีลั่นเบี้ยประกันปีหน้าโต15%
บริษัท ไทยรับประกันภัยต่อ คาดปี 2556 เบี้ยประกันทั้งระบบถึง 6.34 แสนล้านบาท เพิ่มขึ้น 14.9%
12 ธ.ค. 2555

บริษัท ไทยรับประกันภัยต่อ คาดปี 2556 เบี้ยประกันทั้งระบบถึง 6.34 แสนล้านบาท เพิ่มขึ้น 14.9%
นายสิทธิพร อินทุวงศ์ ผู้ช่วยผู้อำนวยการใหญ่ บริษัท ไทยรับประกันภัยต่อ (ไทยรี) เปิดเผยว่า ธุรกิจประกันภัยปี 2556 จะมีเบี้ยรับรวม 6.34 แสนล้านบาท เพิ่มขึ้น 14.9% จากปี 2555 ที่คาดว่าเบี้ยรับรวมทั้งระบบจะปิดบัญชีที่ 5.51 แสนล้านบาท เพิ่มขึ้น 17.6%
ทั้งนี้ แยกเป็นเบี้ยประกันชีวิต 4.34 แสนล้านบาท เพิ่มขึ้น 14.5% จากที่คาดว่าปีนี้จะมีเบี้ยรับรวม 3.79 แสนล้านบาท และเบี้ยประกันจากธุรกิจประกันวินาศภัย 1.99 แสนล้านบาท เพิ่มขึ้น 15.7% จากปีนี้ที่คาดว่าจะมีเบี้ยรวม 1.72 แสนล้านบาท แยกเป็นเบี้ยรถยนต์ 1.13 แสนล้านบาท เพิ่มขึ้น 15% เบี้ยประกันภัยเบ็ดเตล็ด 6.98 หมื่นล้านบาท เพิ่มขึ้น 19.5% เบี้ยประกันอัคคีภัย 1 หมื่นล้านบาท เพิ่มขึ้น 5% และเบี้ยทางทะเลและขนส่ง 5,319 ล้านบาท เพิ่มขึ้น 5.6%
นายสิทธิพร กล่าวว่า อิทธิพลสำคัญที่คาดว่าจะมีผลต่อธุรกิจประกันภัยต่อเนื่องถึงปี 2556 มาจาก 3 ปัจจัยหลัก คือ นโยบายภาครัฐ โครงสร้างประชากรเปลี่ยนแปลง และรายได้ครัวเรือนเพิ่มขึ้น 
ด้านนโยบายภาครัฐจะส่งผลดีต่อธุรกิจประกันภัยต่อเนื่องในปี 2556 ประกอบด้วย นโยบายรถคันแรก ที่มีจำนวนรถใหม่เพิ่มขึ้นกว่า 5 แสนคัน โครงการรับจำนำข้าวเปลือก โครงการบ้านหลังแรกไม่เกิน 5 ล้านบาท ได้คืนภาษี 10% ให้หักลดหย่อนภาษีได้เป็นระยะเวลา 5 ปี และบ้านไม่เกิน 1 ล้านบาท กู้ในอัตราดอกเบี้ย 0% การจัดตั้งกองทุนภัยพิบัติ โครงการเมกะโปรเจกต์ที่มีแผนลงทุน 5 ปี เช่น รถไฟฟ้า 10 สายใน กทม. รถไฟฟ้ารางคู่เชื่อมชานเมือง รถไฟความเร็วสูง นโยบายค่าจ้าง 300 บาทต่อวัน เป็นต้น